ועדת הכספים, כנסת 15, פרוטוקול מספר 433, 2002-08-26 10:00

יעקב ליצמן: בוקר טוב, אני פותח את הישיבה.

יעקב ליצמן: הנושא הראשון הוא תקנות מיסוי מקרקעין (שבח, מכירה ורכישה) (חישוב השבח באיגוד מקרקעין), והשני תקנות מיסוי מקרקעין (פטור ממס במכירת זכות באיגוד מקרקעין).

יעקב ליצמן: אנחנו נדון בשני הנושאים יחד.

אהרון אליהו: מדובר בתקנות שצריכות להחליף את החקיקה של תיקון 50, אלה הראשונות שבהן, והן נוגעות בנושא השני, בצורת הטיפול באיגודי מקרקעין.

אהרון אליהו: עד התיקון איגודי המקרקעין הוצאו מפקודת המיסוי של חלק ה’ לפקודה, וקבלו טיפול ייחודי במסגרת חוק פיצוי מקרקעין.

אהרון אליהו: מה שעמד מאחורי הטיפול הייחודי הוא עיקרון השיתוף.

אהרון אליהו: התעלמו, לכאורה, מהמניות וראו את נכס המקרקעין לנגד העיניים.

אהרון אליהו: ועדות רבות בדקו אם נכון להחזיר את הטיפול באיגודי מקרקעין למגרש של חלק ה’ לפקודה.

אהרון אליהו: תיקון 50 אומר שמניות אלה עדיין ממוסות מכוח חוק מיסוי מקרקעין, אלא שצורת הטיפול שחוק מיסוי מקרקעין יטפל באותן מניות יהיה על פי העקרונות של חלק ה' לפקודה, דהיינו עניין חישוב המס של אותן מניות, ממנו שואבים את עקרונות חלק ה’ לפקודה.

אהרון אליהו: במסגרת החקיקה נקבע שיתוקנו תקנות מסוימות.

אהרון אליהו: מה שנקבע לגבי התקנות שנוגעות לאיגודי מקרקעין, שהן יתוקנו תוך 90 יום מיום פרסומו של החוק.

אהרון אליהו: החוק התפרסם ב- 23 למרץ 2002, לכאורה, עבר לו הזמן.

שגית אפיק: ב-4 באוגוסט זה התקבל בוועדה.

אבשלום וילן: יש לי שאלה בנושא התקנות.

אבשלום וילן: בהסדר הקיבוצים קבלנו החלטה שעסקאות שנעשו במסגרת ההסדר פטורות ממס רכוש ומס מכירה.

אבשלום וילן: יש סיפור, המקרה של קיבוץ מענית, שלקחו לו בהסדר 90% מהקרקעות ודורשים ממנו עכשיו לשלם על זה מס מכירה.

אבשלום וילן: זה הגיע פעם אחרי פעם, מה קורה כאן?

יעקב ליצמן: אתה יכול לבקש שינוי החלטה.

אבשלום וילן: יש החלטה, אני מבקש לקיים אותה, את החוק.

יעקב ליצמן: לפני שנגיע לעצם התקנות, מר פלומין, יש לך הערות?

2543: יש לנו בעיות מקדמיות.

2543: בעיה אחת היא בעיית ה- 90 יום, שאני חושב שכבר יש הלכות אינספור שהמחוקק לא משחת דבריו לריק ואם קבעו את מגבלת ה- 90 יום, הכוונה היתה שזה ייעשה תוך 90 יום.

2543: ביום ה- 91 פוקעת סמכות הוועדה.

2543: לכן, אני מציע שהדבר ייבדק היטב, אם אין צורך לתקן את החוק המסמרי.

יעקב ליצמן: אתה רוצה להגיד לי שאתה מציע שאני אעבור עוד פעם את מה שעברתי עם רבינוביץ?

2543: אדוני היו"ר, כשהופענו לפני הוועדה, לפני 4 חודשים, אלה בדיוק היו ההערות שלנו, ולצערי הן לא זכו לאוזן קשבת.

2543: חבל שאפשר היה לצאת מהמכשלה הזאת אם היינו עושים את זה כמו שצריך.

2543: יש לנו תזכיר שהגשנו בשעתו לוועדה, ושלושת הנקודות שאנחנו דנים בהן היום, כולן הופיעו בתזכיר הזה.

2543: אנחנו בעד התקנות, בעד הפעלת סעיף 7א, אבל צריך לעשות את זה כראוי, בדרך חוקית, ממלכתית.

יעקב ליצמן: אני רוצה לשאול את אנשי המס, בעקבות דו"ח רבינוביץ א' שאישרנו בוועדה - שם הרי מדובר בנדל"ן - איזה השפעה יש לחוק הזה על הנדל"ן, אם בכלל.

אהרון אליהו: קשה לקחת את השוק ולבודד את הפרמטרים השונים שמשפיעים על השוק ולהגיד שזו התוצאה של חוק 50, וזו התוצאה של ועדת רבינוביץ.

אהרון אליהו: החוק נכנס לתוקפו ב- 7 בנובמבר 2001.

אהרון אליהו: אם ניקח את הדיווחים מינואר 2002 עד מחצית השנה, ונשווה אותם למחצית השנה הקודמת, מבחינת נתונים כמותיים של עסקאות יש גידול של 10% בסך הכל העסקאות.

אהרון אליהו: מבחינת מסים יש קיטון ריאלי ואפילו נומינלי.

אבשלום וילן: תנטרל את ה- 15 במאי, שזה היום הקובע במגזר החקלאי.

אבשלום וילן: עד ה- 15 במאי העסקאות החקלאיות צריכות להסתיים בגלל ההוראה, אז זה נשאר אותו דבר.

אהרון אליהו: אין לי, כמובן, יכולת לעשות איפנון של הדברים.

אהרון אליהו: בגדול יש גידול של 10%.

אהרון אליהו: האם לייחס את הגידול הזה להמלצות ועדת רבינוביץ?

אהרון אליהו: אני לא יודע, לא בהכרח, כי צריך לזכור שבמהלך השנה מדברים על המצב הביטחוני, על ההתנהגות של הדולר, על מבצעים שנעשו בנושא המשכנתאות.

אהרון אליהו: יש הרבה פרמטרים שמשפיעים על השוק הזה.

יעקב ליצמן: תסביר לנו את התקנות.

אהרון אליהו: התקנה הראשונה מבקשת להסדיר את נושא המניות שנסחרות בבורסה.

אהרון אליהו: היא מבקשת ליישר קו עם עקרונות רווחי ההון.

אהרון אליהו: התקנה מבקשת לפטור ממיסי המקרקעין השונים, דהיינו מס שבח, מס מכירה ומס רכישה כל פעולה שנעשית במניות שנסחרות בבורסה.

אהרון אליהו: בעצם, אין חידוש בתקנות האלה.

אהרון אליהו: במהלך ההעתקה של התקנות מחוק מיסוי מקרקעין לעקרונות של חלק ה’ לחקיקה, נמחקו אותם סעיפים שנתנו את מה שנותנות התקנות, נכון לעכשיו.

אהרון אליהו: אנחנו מחזירים אותם חזרה למצב הקודם בדרך התקנות.

אבשלום וילן: איך מתחברות מניות בבורסה לנושא מקרקעין?

אהרון אליהו: דרך הגדרת איגוד מקרקעין.

אהרון אליהו: ישנן חברות שנסחרות בבורסה, שמניותיהן הן בגדר מניות באיגוד מקרקעין.

יוסף יצחק פריצקי: האם נכון שעד היום לא הוצאו תקנות לביצוע חוק 50?

יוסף יצחק פריצקי: אלה כל התקנות?

יוסף יצחק פריצקי: איפה העידוד של הנדל"ן.

יעקב ליצמן: שאלתי איזו השפעה היתה לחוק.

יוסף יצחק פריצקי: אפס השפעה.

יוסף יצחק פריצקי: זו שאלה רטורית.

טארק אגבריה: אתם התכוונתם לתת פטור לכל המניות הנסחרות בבורסה?

טארק אגבריה: כפי שהתקנות מנוסחות גם עכשיו, כתוב "או בשותפות רשומה …"

יעקב ליצמן: יש שינוי שהודיעו עליו מיד בתחילת הישיבה שמתקן את הבעיה הזאת.

אהרון אליהו: התקנות השניות באות לטפל במשהו שלא רצינו שייווצר כתוצאה מהמעבר מהמיסוי בחוק מיסוי מקרקעין לעקרונות המיסוי בחלק ה’ לפקודה.

אהרון אליהו: בבואנו לחשב את השבח במגרש של חוק מיסוי מקרקעין, התוצאה שניתן לנכותה כנגד חישוב השבח זו הוצאת מס הרכישה שמשולמת ברכישת נכס מקרקעין.

אהרון אליהו: כשאנחנו עוברים למגרש של חלק ה’ לפקודה, לכאורה הוצאות שניתנות לניכוי הן אותן הוצאות שחלק ה’ - במפורש או שלא במפורש - מתיר בניכוי.

אהרון אליהו: כיוון שמס הרכישה שמשתלם, לכאורה, לא עומד בגדר של הוצאה שהיתה יכולה להיות מותרת, לכאורה, מכוח הוראות חלק ה’ לפקודה, לא רצינו שיווצר מצב שבו מס הרכישה לא יותר בניכוי, ולכן ציינו מפורשות בתקנות שמס הרכישה בפעולה בגוש, שמתחייבת במסגרת הוראות חלק ה’ לפקודה, יותר בכל זאת בניכוי.

יעקב ליצמן: בדרך כלל, אתם דנים בתקנות האלה, לפני שבאים לוועדה, עם עורכי דין ורואי חשבון?

יעל ייטב: אנחנו שולחים את זה אליהם.

יעקב ליצמן: וגם על זה ישבתם איתם?

יעל ייטב: לא.

אהרון אליהו: קבלנו את זה אתמול ב- 4:00, לא הספקנו.

יעקב ליצמן: אני מבקש - זה יקל גם על עבודת הוועדה - להתייעץ כל פעם לפני שאתם מביאים דברים כאלה.

יעקב ליצמן: לפחות שמר פלומין ידע, הוא לא צריך להסכים.

אהרון אליהו: אנחנו לא צריכים את התיווך בעניין הזה.

אהרון אליהו: אם הוא היה מרים טלפון, היה מקבל.

אבשלום וילן: למה לא דנים על כל התקנות יחד?

אבשלום וילן: למה מביאים עכשיו רק שתיים?

יעקב ליצמן: אני מניח שאחת הסיבות היא גם שהבינו שצריך לסיים את זה לפני ה- 90 יום, אז מה שאפשר להספיק -

2543: סעיף 7א, שעושה את הטריגרים של ההפעלה, קובע בסעיף (ד)(1) שהשר יקבע כללים.

2543: לפי סעיף התחילה, סעיף 33, נאמר שהפרסום של הכללים עושה את הטריגרים, מכניס לתוקף.

2543: אין לנו בשום מקום בניירות שקבלנו את ההודעה שאלה התקנות שנועדו להפעיל את סעיף 7א.

2543: אם התבשרנו שעוד יהיו תקנות נוספות, צריך לדעתי, לפחות כהצהרה לפרוטוקול - אם לא בתקנה עצמה - חייבים לומר כדי שיהיה ברור לכולי עלמא -

אהרון אליהו: ועדת כספים בסיבוב הקודם עשתה את עבודתה נאמנה.

אהרון אליהו: היא אמרה שבמידה שלא יתוקנו תקנות תוך 90 יום הטריגר הופעל.

2543: זו הפרשנות שלכם.

2543: הפרשנות לאור פסק דין טאובמן תהיה אחרת, אני חושב.

2543: לכן אני מציע שייאמר במפורש.

2543: אני עדיין לא התגברתי על הבעיה.

2543: אני חושב שרק בתיקון חקיקה ראשית אפשר יהיה לעשות את התיקון הזה.

2543: בעיה שניה שאני רוצה להביא לתשומת לבכם היא תקנה של מניות הבורסה.

2543: התקנה הזאת למעשה עושה תיקון לצו מס הכנסה - פטור.

2543: במפורש כתוב: "יחולו הוראות צו ההכנסה, ובכל מקום במקום פטור ממס יקראו כאילו נאמר פטור ממס שבח" וכולי.

2543: לתקן את התקנות האלה אפשר בתוקף סעיפים מסמיכים לפי פקודת מס הכנסה.

2543: כל הסעיפים המסמיכים כאן הם לפי חוק מיסוי מקרקעין.

2543: לכן, לעניות דעתי, ההליך הוא פגום.

2543: אני מציע שזה יתוקן, כי לדעתי כל התיקון צריך להיות רק בצו מס ההכנסה.

2543: התוצאה שאם הוא רק במס הכנסה, אלה לא הכללים שמפעילים את 7א.

2543: זה הפלונטר.

אהרון אליהו: לדעתנו אין בעיה עם מה שאתה אומר, כי מה שהתקנות עושות זה כמו מה שהחקיקה הראשית עושה, סעיף 7א.

אהרון אליהו: גם 7א אומר שאנחנו נמצאים במגרש של חוק מיסוי מקרקעין, אבל אנחנו שואבים אלינו את עקרונות חלק ה’ לפקודה.

אהרון אליהו: אותו עיקרון נעשה פה.

אהרון אליהו: אנחנו לא מתקנים את הצו של מס הכנסה.

אהרון אליהו: אנחנו אומרים שאנחנו נמצאים בתקנות של מיסוי מקרקעין.

אהרון אליהו: אנחנו קוראים אלינו את התקנות של מס הכנסה, עושים את השינויים אצלנו, אבל אנחנו לא נוגעים בצו של מס הכנסה.

2543: איך תפרסמו עכשיו תקנות מעודכנות גם של צו הפטור וגם של תקנות חוק מיסוי מקרקעין.

2543: אין לכם בשר.

2543: אתם עושים כאן שעטנז, ואין לכם איפה לתקן את זה.

שגית אסיף: סעיף 33 שמתייחס לתחילת תחולה והוראות מעבר אומר שתחילתו של סעיף 7א יהיה ביום פרסום התקנות.

שגית אסיף: יום פרסום התקנות יהיה היום, או בעוד שבוע.

שגית אסיף: התקנות האלה מבקשות, מבחינת התחולה שלהן, להיות רטרואקטיביות, החל מ- 7 בנובמבר 2001.

שגית אסיף: לדעתי, פה הבעיה.

שגית אסיף: הבעיה היא לא לגבי 90 ימים, כי אם אתמול מישהו היה פונה לבג"ץ ואומר לו מדוע עד היום לא פורסמו תקנות, סביר להניח שבג"ץ היה מוציא צו על תנאי ומורה למס הכנסה להוציא תקנות היום.

שגית אסיף: גם בג"ץ היה מקבל את הפגם הזה שעברו עוד 20, 30 ימים, למרות שהמחוקק ביקש 90 ימים, וכבל את סמכותם.

שגית אסיף: הבעייתיות בעיניי היא לגבי הרטרואקטיביות.

שגית אסיף: למרות שתקנות אלה מקלות, ויש להחיל אותן רטרואקטיבית, לכאורה סעיף 7א נכנס לתוקף רק ביום פרסומן.

שגית אסיף: לכן אי אפשר לקבוע אותן רטרואקטיבית, אלא אם נעשה תיקון לפי 33 לחוק.

אהרון אליהו: אי אפשר רטרואקטיבית יותר מהיום -

יעקב ליצמן: מס הכנסה ישמח מאוד, אבל אנחנו -

2543: יהיה לך מנובמבר עד יולי מס מכירה, מס רכישה, שמים וארץ יפלו.

שגית אפיק: זה לא הוגן.

טלי דולן גדיש: חור היה צריך להיות גם ככה, רק יותר קטן.

שגית אפיק: זה תיקון מאוד קטן, בחקיקה הראשית.

יעקב ליצמן: אלו שירצו לנגח את החוק יצביעו נגד.

אבשלום וילן: חקיקה ראשית רק בחוק ההסדרים.

יעקב ליצמן: הסיום יהיה באותו תאריך.

יעקב ליצמן: תעשו את זה בחוק ההסדרים ותגמרו את העניין.

יעל ייטב: אני חשבתי שמשמעות המגבלה של ה- 90 ימים, שאם אנחנו לא עומדים בה, המחוקק אמר שהוא מוכן לקבל דחייה בתחולה עד שתתקינו תקנות.

יעל ייטב: אבל אתם חייבים להתקין את התקנות תוך 90 יום.

יעל ייטב: השאלה היא מה קורה אם תוך 90 הימים אנחנו לא מתקינים את התקנות.

יעל ייטב: חשבתי שנכון יהיה לתת את הפרשנות שאם זה לא מתפרסם תוך 90 ימים, למרות שזה לא כתוב במפורש - אני מסכימה עם גברת אפיק - החוק בתוקף.

יעל ייטב: כי הפרשנות האחרת אומרת שאם אנחנו נכשלנו ולא עשינו את זה בתוך 90 ימים החוק הזה לא נכנס לתוקף.

יעל ייטב: הוא ייכנס לתוקף בעוד שבוע, ביום הפרסום, אבל הוא יחול על כל הפעולות מהיום הקובע.

יעקב ליצמן: מה קורה בתקופה הזאת?

יוסף יצחק פריצקי: יש היום מצב מעניין בשוק המקרקעין.

יוסף יצחק פריצקי: יש חוק שנכנס לתוקפו, לחוק אין תקנות, אנשים לא יודעים מה לעשות איתו, לרבות הפקידים בנציבות מס הכנסה, כי אין להם הוראות ביצוע.

יוסף יצחק פריצקי: אני רוצה שהוועדה תוציא קריאה שאנחנו רוצים לראות פה תקנות תוך שבוע.

יוסף יצחק פריצקי: מי שחושב שאחרי שלושה חודשים התקנות פקעו ואין להן תוקף, יתכבד וילך לבית המשפט העליון, בשבתו כבג"ץ, ויטען שם את הטענה.

יעקב ליצמן: אפשר לעשות את זה?

יעקב ליצמן: לדעתי, זה חייב להיות רטרואקטיבית.

שגית אפיק: זה רטרואקטיבית.

יעקב ליצמן: או לתקן את חוק ההסדרים.

יוסף יצחק פריצקי: לא משנה איך, צריך לעשות את זה.

2543: אני בעד העיקרון.

2543: הערה אחרונה, לגבי התקנה השניה על מס רכישה, אני לא בטוח שאין דומיהם.

2543: לכן הייתי מציע שלא רק מס רכישה אלא תשלומי החובה שעמדו בהם בעת קנית המניות.

יוסף יצחק פריצקי: לארץ מגיעים בדרך כלל בתקופת החגים יהודים - לא הרבה עכשיו - שקונים נדל"ן.

יוסף יצחק פריצקי: אנשים לא יודעים מה לעשות.

יעקב ליצמן: נצביע על שני התיקונים: חישוב השבח בפעולה האיגוד מקרקעין, ופטור ממס במכירת זכות באיגוד מקרקעין, 2002, עם הנוסח המתוקן.

2543: כדאי שתהיה הבהרה שאלה התקנות שנועדו להפעיל את סעיף 7א.

יעקב ליצמן: שמעו אותך בפרוטוקול.

יעקב ליצמן: מי בעד התקנות האלה?

יעקב ליצמן: מי נגד?

יעקב ליצמן: התקנות אושרו, תודה רבה.

יעקב ליצמן: בקשה מס' 036-33

יעקב ליצמן: אנחנו עוברים לשינויים בתקציב לפנינו פנייה לאישור פוזיטיבי של בקשה מספר 036-33 של משרד העבודה.

שגית אפיק: עודפים מחוייבים של החברה להתיישבות משנת 2001 ל- 2003.

יוסף יצחק פריצקי: לאן הולך הכסף הזה, טכנית, למועצות האזוריות?

שגית אפיק: זה הולך לעתודה.

נחום לנגנטל: זה כמו רזרבות פנימיות.

נחום לנגנטל: הגוף היחיד שצריך לבוא לפה פעמיים זה החטיבה להתיישבות, אחד כשהוא צריך להביא את זה לחברה להתיישבות, ופעם שניה כשמחלק את זה פרטנית צריך לבוא לפה עוד פעם.

יעקב ליצמן: מי בעד בקשה 036-33?

יעקב ליצמן: בעד הבקשה – רוב נגד – מיעוט בקשה מספר 036-33 אושרה.

יעקב ליצמן: אושר.

יעקב ליצמן: אנחנו מדברים עכשיו על פניה 279, משרד העבודה והרווחה.

ברוך יפה נוף: זו פניה שאנחנו עושים לפי סדרי העדיפויות, ממקומות שהם פחות עדיפים אנחנו מעבירים כספים לפעולות אחרות ששם -

יוסף יצחק פריצקי: הורדת 7.4 מיליון מירושלים לאילת ולדרום, למה?

ברוך יפה נוף: עד היום היה לנו מחוז אחד, מחוז ירושלים והדרום, שזה היה משהו מנותק שליטה מאוד רחבה מצפונה לירושלים, עד אילת.

ברוך יפה נוף: מניפת השליטה היתה מאוד רחבה.

ברוך יפה נוף: היתה ועדה שהיו בה שיקולים של פיתוח הנגב, והם אמרו שצריך להפריד את כל הפריפריה הגדולה הזאת לשני מחוזות.

ברוך יפה נוף: סכום הכסף שהועבר הוא לבאר שבע.

ברוך יפה נוף: עשינו הפרדה והקמנו מחוז נפרד בבאר שבע שהוא נותן את שירותי הרווחה.

יעקב ליצמן: מי בעד פנייה מספר 279?

יעקב ליצמן: מי נגד?

יעקב ליצמן: בעד פנייה מספר 279 – רוב נגד – אין פנייה מספר 279 אושרה.

יעקב ליצמן: אושר.

יעקב ליצמן: אנחנו עוברים לבקשה מספר 019-23.

ברוך יפה נוף: לגבי 019-23, היות שמדובר בעודפים מחויבים משנת 2001 שהועברו לשנה זו כדי לשלם תשלומים, שילמו כבר את התשלומים בתחילת השנה וזה נמשך עד עכשיו.

ברוך יפה נוף: עכשיו מעבירים מחצית מהעודפים המחויבים בהודעה לוועדה ל 21 יום.

ברוך יפה נוף: היות וכבר יש ספקים שמחכים, אנחנו מבקשים שהוועדה תאשר את זה, ולא נחכה את ה- 21 יום.

יוסף יצחק פריצקי: אתה מבקש פה 111 מיליון להכשרה מקצועית.

יוסף יצחק פריצקי: האגף להכשרה מקצועית כבר עומד היום על כמעט מיליארד שקל.

יוסף יצחק פריצקי: משאילתות שאני שואל את שר העבודה והרווחה לגבי כמה נקלטים בעבודה, הוא אומר לי שבין 3% ל- 5%.

יוסף יצחק פריצקי: יושב אגף במיליארד שקל, ויוצאים ממנו 5% לשוק העבודה, ועכשיו מבקשים עוד לאשר לו תוספת.

ברוך יפה נוף: מדובר בקורסים שנמשכים 3 חודשים, יש כאלה שנמשכים 6 חודשים או 9 חודשים.

ברוך יפה נוף: אפשר היה לפתור את הבעיה.

ברוך יפה נוף: אם נפתח קורס היום, הוא מסתיים בשנה הבאה.

יוסף יצחק פריצקי: אני שואל בחיטים ואתה עונה לי בשעורים.

יוסף יצחק פריצקי: יש קורסים למבוגרים ב- 50 מיליון, יש הכשרות.

יוסף יצחק פריצקי: איך יכול להיות שמוסד שלוקח 800 מיליון שקל מתקציב המדינה יוצאים ממנו בסוף 5% לשוק העבודה.

יוסף יצחק פריצקי: משהו פה לא הגיוני.

ברוך יפה נוף: צריך להפריד בין מבוגרים לנוער ולמה"ט - הכשרת טכנאים.

ברוך יפה נוף: הטענה הזו שאתה מעלה היא רק לגבי מבוגרים, לא לגבי נוער ומה"ט.

ברוך יפה נוף: לגבי מבוגרים, אני חושב שלא דייקת בנתונים, הם יותר גבוהים, אבל נכון שהם עדיין לא מה שאנחנו רוצים שיהיה.

יוסף יצחק פריצקי: מה אתם עושים עם הדבר הזה?

יוסף יצחק פריצקי: יכול להיות שהקורסים לא מתאימים לשוק.

יוסף יצחק פריצקי: אתה מבקש מאיתנו אישור כספי.

יוסף יצחק פריצקי: אין לי דרך אחרת לפקח על פעולות שלך אלא על ידי שאלות כשאתה מביא תקציב.

יוסף יצחק פריצקי: יש כאן מצב שבו, מצד אחד, יש אבטלה גבוהה מאוד במדינת ישראל, יש המון כסף להכשרה מקצועית, ואנשים שיוצאים מההכשרה המקצועית, מרביתם לא עובדים.

יוסף יצחק פריצקי: תן לי פתרון למצב הזה.

ברוך יפה נוף: אם איני טועה, בשבוע הבא יש לנו דיון בוועדת הכספים על תקציב 2003.

ברוך יפה נוף: אני חושב ששם יהיה המנכ"ל.

נחום לנגנטל: המטרה הפכה להיות הקורס, לא העבודה שאחרי הקורס.

אבשלום וילן: יש פגיעה מאוד קשה בנושא ההכשרה המקצועית, שהיא לא כל כך רלוונטית.

אבשלום וילן: הבעיה היא לא לתת את הכסף למובטלים, אלא שיהיו תוצאות.

אבשלום וילן: תיקחו את גרמניה ותראו איזו מערכת יש שם, איך היא עובדת, איזה תוצאות יש.

אבשלום וילן: פה יש מערכת עם כסף, ותוצאות של 3% עד 5%.

נחום לנגנטל: העניין הוא שיש קורסים, השאלה איזה קורסים אדם עושה.

נחום לנגנטל: יש קורסים שהם סתם היסטוריים.

יוסף יצחק פריצקי: יש קורס אחד מאוד מוצלח, סופרי סת"ם.

יוסף יצחק פריצקי: יוצאים אנשים ומתפרנסים.

יוסף יצחק פריצקי: מוכרים לעולם היהודי מזוזות, ספרי תורה.

יוסף יצחק פריצקי: יש קורסים שמייצרים שטויות.

יוסף יצחק פריצקי: 5% זו בדיחה.

יעקב ליצמן: אני מציע שנעלה את זה בדיון על התקציב.

יוסף יצחק פריצקי: יש דו"ח מסודר לגבי הקורסים?

יוסף יצחק פריצקי: איזה קורסים מעבירים, כמה נקלטו בעבודה?

יוסף יצחק פריצקי: אני יכול לקבל אותו?

ברוך יפה נוף: בבקשה.

יעקב ליצמן: מי בעד אישור בקשה 23-019?

יעקב ליצמן: מי נגד?

יעקב ליצמן: בעד הבקשה – רוב נגד – מיעוט בקשה מס' 23-019 אושרה.

יעקב ליצמן: הבקשה אושרה.

יעקב ליצמן: תודה רבה.

יעקב ליצמן: עכשיו אנחנו דנים בפניית משרד העבודה והרווחה, מספר 281.

אודי בן דרור: מדובר בהעברה פנימית לצורך סעיף 27 בתוך העברות המדינה למוסד לביטוח לאומי.

אודי בן דרור: מדובר על החזר חובות למוסד לביטוח לאומי משנים קודמות.

אודי בן דרור: החוב מפוזר על מספר סעיפים, בסך הכל 844 מיליון שקלים.

יוסף יצחק פריצקי: הפכתם את ביטוח לאומי למס הכנסה ב'.

יעקב ליצמן: מי בעד פנייה מספר 281?

יעקב ליצמן: מי נגד?

יעקב ליצמן: בעד הבקשה – רוב נגד – מיעוט פנייה מספר 281 אושרה.

יעקב ליצמן: הפנייה אושרה.

יעקב ליצמן: אנחנו עוברים לפנייה מספר 288, לגבי משרד המשפטים.

דניאל לימור: מדובר בשינויים פנימיים בתקציב המחשוב והפיתוח של משרד המשפטים בבתי המשפט.

דניאל לימור: מעבירים פה סכום כסף להשלמת התיק האלקטרוני בבית המשפט ברמלה.

יעקב ליצמן: מי בעד פנייה מספר 288?

יעקב ליצמן: מי נגד?

יעקב ליצמן: בעד הבקשה – רוב נגד – מיעוט פנייה מספר 288 אושרה.

יעקב ליצמן: הפנייה אושרה.

יעקב ליצמן: תודה רבה, אני נועל את הישיבה.